**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Βορείου Αιγαίου .**

**Τηλ.:** 6974055854,  **fax:** 2674022211, **web site:** www.eakp.gr, **email:** **info@eakp.gr**

 **Μυτιλήνη 26 Μαΐου 2021**

**ΑΝΑΚΟΙΝΩΣΗ**

**Συναδέλφισσες συνάδελφοι**

Η Ενωτική Αγωνιστική Κίνηση Πυροσβεστών Περιφέρειας Βορείου Αιγαίου πραγματοποίησε δύο παρεμβάσεις προς την πολιτική και φυσική ηγεσία του Π.Σ. σχετικά με τις ελλείψεις στην καθαριότητα και τα μέσα προστασίας ( **25/04/2020 & 22/03/2021** ). Οι παρεμβάσεις αυτές κοινοποιήθηκαν σε όλες τις κοινοβουλευτικές ομάδες, σε μαζικούς φορείς της περιφέρειας Βορείου Αιγαίου και σε τοπικά Μ.Μ.Ε. με αποτέλεσμα οι διεκδικήσεις μας να αποτελέσουν αντικείμενο συζήτησης και να παρθούν αποφάσεις στήριξης από συνδικαλιστικές οργανώσεις, να τεθούν υπόψιν του Περιφερειακού Συμβουλίου Βορείου Αιγαίου από τους εκπροσώπους της Λαϊκής Συσπείρωσης και κυρίως να προκαλέσουν ερώτηση στην Βουλή προς τους αρμόδιους υπουργούς.

Πριν από λίγες ημέρες απαντήθηκε η σχετική ερώτηση στη Βουλή από τον κύριο υφυπουργό Προστασίας του Πολίτη μέσω εγγράφου του Αρχηγείου Π.Σ. σύμφωνα με το οποίο:

* Η καθαριότητα δεν παρέχεται καθημερινά στο σύνολο των υπηρεσιών της περιφέρειας μας ενώ για πρώτη φορά φέτος υπογράφηκε σχετική σύμβαση με συνεργεία καθαριότητας για τα κλιμάκια του Νομού Σάμου ( **Π.Κ. Καρλοβάσου, Π.Κ. Ραχών και Π.Κ. Αγ. Κηρύκου** )
* Οι προσωπίδες των αναπνευστικών συσκευών παραμένουν κοινόχρηστες και έχει ξεκινήσει η αντικατάσταση τους με καινούργιες μόνο στην Π.Υ. Μυτιλήνης.
* Μέρος των υλικών ατομικής υγιεινής έχει καλυφθεί από δωρεές φορέων και ιδιωτών.
* Οι απολυμάνσεις των χωρών εργασίας μας δεν πραγματοποιούνται προληπτικά, με σκοπό την διαφύλαξη της υγείας του προσωπικού, αλλά εάν παρουσιαστεί κρούσμα κορωνοϊού ακολουθείται η διαδικασία που προβλέπουν οι οδηγίες του Ε.Ο.Δ.Υ..
* Σύμφωνα με τις διατάξεις της νομοθεσίας που αφορά το ασφαλιστικό σύστημα στις εργασίες και οι ειδικότητες που υπάγονται στα βαρέα και ανθυγιεινά επαγγέλματα δεν περιλαμβάνονται οι πυροσβεστικοί υπάλληλοι.

Αναφέρει επίσης ότι έχουν χορηγηθεί επαρκή ατομικά εφόδια στους πυροσβέστες καθώς Μέσα Ατομικής Προστασίας που προέρχονται από δωρεά ενώ για δεύτερη χρονιά φέτος δεν έχει χορηγηθεί στους συμβασιούχους πυροσβέστες κανένα μέσο προστασίας για τα μάτια και την αναπνοή εκτός από το κράνος εργοταξιακού τύπου από την προηγούμενη χρονιά, το οποίο δεν παρέχει ολοκληρωμένη προστασία και δεν έχει καμία σχέση με το κράνος που έχει χορηγηθεί στους υπόλοιπους πυροσβέστες.

Αν και η απάντηση του Αρχηγείου προσπαθεί να εξωραΐσει την κατάσταση δεν μπορεί να αποκρύψει τις ελλείψεις στον τομέα της προστασίας και της ασφάλειας του προσωπικού, ειδικά από εμάς που εργαζόμαστε στο Πυροσβεστικό Σώμα ενώ ήδη έχουμε ενημερωθεί ότι στο Π.Κ. Καρλοβασίου όπου μετά την παρέμβαση της Ε.Α.Κ.Π. για πρώτη φορά από την λειτουργία του έγινε σύμβαση καθαριότητας, δεν τηρείται η σύμβαση με το συνεργείο καθαρισμού όσο αφορά την συχνότητα παροχής καθαριότητας.

Έχει όμως μεγάλη σημασία το ότι μια παράταξη μόνη της, έστω και μειοψηφίας, με στοχευμένες παρεμβάσεις και με όπλο την αλληλέγγυη στήριξη φορέων εργαζομένων και εκπροσώπων της τοπικής αυτοδιοίκησης, κατάφερε να κερδίσει πράγματα που δεν έχουν καταφέρει οι εκάστοτε συνδικαλιστικές πλειοψηφίες της Ένωσης τόσα χρόνια όπως η παροχή καθαριότητας στα κλιμάκια του Νομού Σάμου και να δρομολογηθούν κάποια άλλα όπως η προμήθεια Μ.Α.Π..

Για την παράταξή μας αποτελεί μείζονος σημασίας ζήτημα το να εργαζόμαστε σε όσο το δυνατόν πιο ασφαλείς συνθήκες και διεκδικούμε όλα τα απαραίτητα μέσα που προστατεύουν την υγεία μας. Τα οποιαδήποτε οφέλη των παρεμβάσεων μας σε καμία περίπτωση δεν καλύπτουν τις πραγματικές μας ανάγκες στο σύνολο τους, δείχνουν όμως ότι δεν πρέπει να υποτιμούμε την ανάγκη του αγωνιστικού προσανατολισμού, της μαζικοποίησης των σωματείων και την αλληλεγγύη με το κοινωνικό σύνολο.

 Όπως έχουμε αναφέρει και σε παλιότερες ανακοινώσεις οι εργαζόμενοι δεν έχουν να περιμένουν τίποτα από τις διαβουλεύσεις και τις φωτογραφίσεις των εκπροσώπων τους, με κυβερνητικούς και υπηρεσιακούς παράγοντες. Όλα αυτά είναι στάχτη στα μάτια για να μην γίνεται αντιληπτή η πλήρη αδράνειά τους και αξιοποιούνται ως άλλοθι κινητικότητας.

Σας καλούμε όλους να ενισχύσετε την προσπάθεια της Ε.Α.Κ.Π. να διεκδικήσουμε και να επιβάλλουμε όλα αυτά που δικαιούμαστε για να μπορούμε να ζούμε και να εργαζόμαστε σε ανθρώπινες και αξιοπρεπείς συνθήκες.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**